Il-ħwejjeġ li nilbsu jirriflettu l-personalità tagħna, isebbħu lill-persuna minn barra u fuq kollox jipproteġuna mill-bard u mis-sħana li jkun hemm barra. Rari forsi jgħaddilna ħsieb minn fejn dawn ikunu oriġinaw, u min ikun fassal l-istil u d-disinn tagħhom, għax faċilment immorru f'ħanut, togħġobna xi ħaġa, nixtruha u nilbsuha mill-ewwel. Dan l-aħħar sirt naf bi stilista tal-moda, u interessajt ruħi f'xogħolha. Is-safar jispiraha ħafna fix-xogħol tagħha. Barra li jagħtiha ċans tirrilassa, l-ambjent differenti jispira l-kreattività u jagħtiha ideat ġodda. Qed nirreferi għal Fiona Vella. Minbarra li hija stilista tal-moda, hija wkoll għalliema, bniedma kreattiva, workaholic, chocaholic, determinata u rasha iebsa, perfezzjonista u fix-xogħol tagħha trid kollox sew u bl-eżatt. Il-familja hija importanti ħafna għaliha u aktar ma tikber aktar tapprezza l-appoġġ u s-sostenn li dejjem sabet mingħandhom, idejjaqha min mhux puntwali u min moħħu f'ħaddieħor. Fiona ilha fix-xena tal-moda u d-disinji minn mindu kienet tifla ċkejkna. Fil-fatt meta kienet tifla kienet tiddisinja ħwejjeġ għall-pupi tagħha, aktar tard għal sħabha u aktar 'il quddiem għal xi klijenti minn tagħha. Mhux hekk biss, imma n-nanna tagħha kienet tiddisinja l-ilbiesi tat-tieġ u kienet tgħallem il-ħjata, filwaqt li ommha kienet tiddisinja u tagħmel il-purtieri. Ħallejt f'idejha sabiex tkompli telabora aktar. "Hekk hu, l-interess tiegħi fid-dinja tal-moda beda minn meta kont tifla ċkejkna. Minn età żgħira niftakarni nagħżel x'ser nilbes u dejjem nitlob il-biċċiet tad-drapp lill-mamà biex nagħmel il-ħwejjeġ għall-pupi. Darba ddisinjajt u għamilt kollezzjoni sħiħa ta' lbiesi għall-pupa ta' oħti. Sħabi tal-iskola jiftakruni dejjem niġri bil-karti miegħi u niddisinja l-ilbiesi tal-okkażjoni. Meta kont teenager bdejt nagħmel il-ħwejjeġ tiegħi u ġieli kont niddisinja anke ħwejjeġ għal sħabi. Il-kreattività qiegħda fil-familja tiegħi. In-nanna kienet ħajjata u kellha l-lavranti magħha, li kienu jiġu biex jitgħallmu jħitu għandha. Għadhom iwaqqfuni n-nies sal-lum u jgħiduli kemm kienet ħajjata tajba u dejjem attenta għall-inqas dettall. Niftakarha tgħid li ma kinitx tkun kuntenta qabel mal-oġġett jiġi perfett. L-istess il-mamà, li mingħandha tgħallimt inħit. Min jaf kemm-il darba ġegħlitni noftoq oġġett għax ma jkunx bl-eżatt. Mingħandha tgħallimt li libsa trid tkun perfetta minn taħt daqs kemm tkun minn fuq. Barra l-ħwejjeġ, għamlet żmien tiddisinja u tħit ukoll il-purtieri," bdiet tirrakuntali Fiona. Ta' min jgħid li l-professjoni tagħha ta' għalliema teħdilha post il-fashion design, minkejja li din tal-aħħar hija għal qalbha ukoll. B'hekk għadha qatt ma tħajret taqleb kompletament full-time fuq fashion design. Fi kliemha tħoss li rnexxielha ssib bilanċ tajjeb bejn il-professjoni tagħha bħala għalliema u l-passjoni tagħha bħala stilista tal-ħwejjeġ li llum sar ukoll xogħol part-time għaliha. "It-tnejn huma importanti u jagħtuni sodisfazzjon kbir. Niftakar li meta bdejt il-karriera tiegħi bħala stilista tal-moda kienu ħafna dawk li ssuġġerewli li nsegwi din il-karriera full-time, imma nħoss li bħala għalliema għandi ħafna x'noffri u b'xi mod qed nagħti kontribuzzjoni għall-ġenerazzjoni futura. Sfortunatament ma tantx jibqagħli ħin liberu, imma fil-ftit ħin li jkolli, nieħu gost naqra, ngħum u dan l-aħħar bdejt ninteressa ruħi fit-tisjir tal-ħelu," sostniet miegħi. Temmen li persuna qatt m'għandha tilbes stil ta' ħwejjeġ għax hu moda, imma għandha taddatta stili li jixirqu l-figura u l-età tagħha Fiona tikkunsidra lilha nnifisha bħala persuna kreattiva ħafna, tant li wara l-konsultazzjoni mal-persuni konċernati, toħroġ il-prodott finali tagħha li jinkludi d-disinn, it-tqassim tal-materjal u l-qtugħ tal-materjal u ħjata. Fil-fatt spjegatli li x-xogħol tagħha jibda b'konsultazzjoni mal-klijenta fejn jitkellmu dwar x'tixtieq, x'jixraqilha, x'inhi l-moda tal-mument u kif tista' tiġi addattata għaliha. "Nemmen li persuna qatt ma għandha tilbes stil ta' ħwejjeġ sempliċiment għax hu moda, imma għandha taddatta stili li jixirqu l-figura u l-età tagħha, u fejn issib diffikultà, tistaqsi għall-parir ta' persuni professjonali, speċjalment meta jkollha xi okkażjoni importanti. "Wara li nitkellem mal-klijenta, noħroġ disinji differenti u nibdew bl-għażla tal-materjal. Is-sodisfazzjon tiegħi hu li noħloq il-libsa mill-bidu sal-aħħar, b'attenzjoni kbira għal kull dettall," spjegatli Fiona. Matul din l-intervista, skoprejt li Fiona tispeċjalizza l-aktar fi ħwejjeġ tal-evening u tat-tigijiet, għalkemm matul is-snin ħadmet anke fuq stili oħra. Fil-fatt għalkemm tispeċjalizza fi ħwejjeġ tal-okkażjoni u fl-ilbiesi tat-tiġijiet, matul is-snin esperimentat bi stili varji u ddisinjat kollezzjonijiet differenti, fosthom kollezzjoni ta' kowtijiet, kollezzjonijiet ta' leather wear u denim wear u kollezzjonijiet ta' ħwejjeġ casual u casual smart, kemm tas-sajf, kif ukoll tax-xitwa. "Iddisinjajt anke kollezzjoni ta' qomos tal-irġiel. Ikolli bosta talbiet minn irġiel biex niddisinjalhom xi ħwejjeġ, speċjalment dawk fix-xena tal-moda u tal-mużika, imma s'issa dejjem ippreferejt nikkonċentra fuq il-moda femminili. Ħdimt ma' bosta kantanti, atturi u mudelli li rrappreżentaw lil Malta f'konkorsi internazzjonali. Tellajt bosta sfilati tal-moda, kemm Malta kif ukoll barra minn xtutna. Din is-sena beħsiebni nkompli naħdem fuq proġett ġdid li ilu jberren f'moħħi daqsxejn mhux ħażin," kompliet tgħidli. Importanza għall-aċċessorji mal-ħwejjeġ Fiona ssostni li l-moda mhijiex dak li tilbes, imma kif iġġorrha miegħek. L-istess temmen fuq ċertu aċċessorji li jispikkaw bħal ċrieket kbar ma' xi tibdila. B'hekk tkompli tikkonferma li kull mara tista' taddatta għall-istil ta' moda li jixraqilha. Fi kliemha stess, temmen aktar fl-istil milli fil-moda, fil-mod kif wieħed ikun kapaċi jaddatta l-moda tal-mument għall-figura u l-età tiegħu u għall-istil ta' ħajja li jgħix. "Ħafna drabi dak li jispikka f'persuna mhux il-ħwejjeġ li tkun liebsa, imma l-mod kif tilbishom u l-aċċessorji li tagħżel għal magħhom. L-aċċessorji nagħtihom ħafna importanza – ħafna drabi bl-użu tal-aċċessorji tista' toħloq interess u tagħti stil lill-aktar libsa sempliċi. Jiena jogħġbuni aċċessorji kbar, speċjalment ċrieket u ġiżirajjen, dawk li jissejħu statement jewellery. Dawn it-tip ta' aċċessorji huma sbieħ ma' ħwejjeġ sempliċi biex l-attenzjoni tibqa' fuq l-aċċessorji. Min-naħa l-oħra ma tantx nilbes aċċessorji meta jkolli xi libsa tal-okkażjoni għax nemmen li l-attenzjoni għandha titħalla fuq id-dettalji tal-libsa. Iż-żraben u l-basktijiet ukoll jistgħu jiġu wżati biex wieħed joħloq stil. Waħda mill-passjonijiet tiegħi hija ż-żraben u mhux l-ewwel darba li ddisinjajt xi libsa biex taqbel ma' żarbun partikolari," tbissmet tgħidli Fiona. Barra minn hekk, Fiona hija kkwalifikata ukoll bħala personal stylist u personal shopper. Fil-fatt barra minn Malta ħafna stabbilimenti kbar joffru s-servizz ta' personal shopper. Din tkun persuna li tgħinek tagħżel ħwejjeġ u aċċessorji skont il-bżonnijiet tiegħek u skont dak li jixraqlek. Wieħed jista' wkoll juża s-servizzi ta' personal shopper biex jibdel jew jirranġa l-gwardarobba tiegħu u l-istil ta' ħwejjeġ li jilbes. Mhux hekk biss, Fiona kellha wkoll xi esperjenzi internazzjonali fejn ħadmet mill-viċin ma' mudelli, aġenti, disinjaturi u fotografi internazzjonali. Fil-fatt għal għaxar snin kienet tieħu ħsieb il-korjografija ta' Miss Tourism World, Miss Bikini World u World Bikini Model, kompetizzjonijiet tal-moda internazzjonali fejn kellha ċ-ċans taħdem ma' mudelli minn madwar id-dinja kollha. Kellha wkoll iċ-ċans taħdem m'aġenti, stilisti u fotografi internazzjonali. "Esperjenzi bħal dawn jiftħu tieqa fuq ix-xena tal-moda internazzjonali; huma esperjenzi li jgħinuk tikber kemm bħala individwu kif ukoll b'mod professjonali. Barra minn hekk, jagħtuk sodisfazzjon kbir għax mhux faċli tħarreġ mal-ħamsin mudella minn madwar id-dinja, tippreparahom għal stediniet li jkollhom fil-midja lokali u tagħmlilhom il-korjografija għal sfilata li ser tintwera f'bosta pajjiżi. Fl-istess ħin kull sena kont niddisinja kollezzjoni ta' ħwejjeġ biex tidher matul is-serata," kompliet tgħidli Fiona. Minbarra l-moda, Fiona għandha għal qalbha wkoll id-drama li hija passjoni oħra tagħha. Fil-fatt żmien ilu kienet tirreċta fuq drama lokali, imma kellha tieqaf meta bdew jiżdiedu l-impenji fil-karriera tagħha bħala stilista. Ix-xogħol fuq it-televiżjoni dejjem baqa' jinteressaha, tant li llum il-ġurnata, flimkien ma' Deo Grech, tippreżenta l-programm The Celebrity Night. "L-involvment tiegħi f'dan il-programm imur lura għal tmien snin ilu. Meta beda dan il-programm, li kien jismu Celebrity Sundays, kont nagħti pariri lill-kantanti fuq l-ilbies, l-istil u l-moda. L-irwol tiegħi f'dan il-pogramm inbidel f'dawn l-aħħar sentejn fejn ħadt parti aktar attiva fil-preżentazzjoni. Fil-fatt nieħu ħsieb ir-rokna li għandha x'taqsam mal-moda, kif ukoll ir-rokna ta' celebrity gossip fejn niddiskutu aħbarijiet mid-dinja taċ-ċelebritajiet," infurmatni Fiona. Rebħet l-award ta' Best Fashion Designer Fis-sena 2000 Fiona kienet rebħet l-award ta' Best Fashion Designer fit-tieni edizzjoni tal-Malta Fashion Awards. Naturalment kien sodisfazzjon kbir għaliha għax fil-fatt ma tantx kienet ilha wisq fuq din il-linja. "Hekk hu, dak iż-żmien ma tantx kont ili li bdejt il-karriera tiegħi bħala stilista tal-moda u kien ta' sodisfazzjon kbir li nirbaħ dan l-award. Kien żmien li fih kont naħdem bla waqfien u kont nagħmel mal-ħmistax-il sfilata fis-sena. Nemmen li d-determinazzjoni u l-passjoni li dejjem ħdimt bihom kellhom parti importanti fis-suċċess li ksibt matul is-snin. Illum tgħallimt nieħu l-ħajja b'pass daqsxejn inqas mgħaġġel. Għalkemm f'moħħi dejjem għaddejjin proġetti ġodda, nipprova nsib ftit aktar ħin għalijja nnifsi u għal ta' madwari," sostniet mieghi. Fl-aħħar nett, Fiona saħqet li wħud mill-affarijiet li tgħallmet matul dan iż-żmien kienu kemm hu importanti li tibqa' dejjem saqajha mal-art u ma tħallix is-suċċess jitla' għal rasha, li tapprezza dak li għandha u ma tħalli xejn jaqtgħalha qalbha milli twettaq il-ħolm tagħha. Fil-fatt huwa wkoll parir li xtaqet tgħaddih lill-qarrejja kollha sabiex isegwuh.